Die wen-mooimaaksessie – Naomi Bütow (39)
JY LEES NOU Die wen-mooimaaksessie – Naomi Bütow (39)
Alles wat mal is, 'n nuwe Afrikaanse fliek met Erica Wessels en Louw Venter, het een gelukkige SARIE.com-leser die kans gegee om 'n mooimaaksessie te wen. En die wenner is die 39-jarige Naomi Bütow.
Hier is Naomi se mooimaaksessie
Naomi besit haar eie bemarkingsagentskap, maar tussen haar werk as mediabeplanner en 'n ma van twee kleuters het sy afgerem en konstant moeg gevoel. Sy het toe besluit om in te skryf vir die wedstryd op SARIE.com om "ontvlugting" te kry van haar alledaagse roetine.
Wat sê Naomi?
Beskryf jou klerestyl en wat jy intussen geleer het
Ek het 'n baie eenvoudige styl en dra meestal swart en grys. Nou het ek geleer dat ek meer waaghalsig kan wees met kleur en tekstuur!
Ek was baie verras om myself te sien. Wat my die meeste opgeval het, was hoe sag en natuurlik ek gelyk het. Dit was vir my belangrik om steeds soos myself te lyk.
Op my troudag het alles skeefgeloop met my hare en grimering. Ek het gevoel asof ek 'n tweede kans gekry het op "my mooiste dag". Dit was vir my baie genesend.
My man sê ek lyk asemrowend – soos 'n model! My 4-jarige dogter sê sy hou baie van my hare so en my vriendinne het ook net mooi goed te sê gehad.
Ek dink nie ek sukkel met selfvertroue nie, maar ek het geleer dat dit baie belangrik vir my as ma is om tyd te neem en na myself om te sien. Ek maak twee dogters groot en wil vir hulle 'n voorbeeld stel.
Ek het Naomi se veltoon met 'n ligte onderlaag 'n eweredige voorkoms gegee. Om haar pragtige oë te beklemtoon het ek met brons en bruin oogskadu's gewerk. Haar voorkoms is afgerond met 'n sagte perskekleurige lipstiffie.
Leverne besig om Naomi op te kikker
Ek het gespeel met sagte kleure en skakerings wat goed by haar gelaat en grimering gepas het. Sy het pragtig gelyk in haar nuwe uitrustings. Die twee rokkies wat ek gekies het, het haar 'n vroulike, sagte en stylvolle voorkoms gegee.
Ek en Naomi het baie lekker oor die weg gekom, sy het die poses so maklik reggekry! Sy het sag en vroulik op kamera vertoon. Naomi het 'n paar moeilike jare agter die rug en dit was wonderlik om haar bietjie te kon bederf.
Die span kom binnekort Pretoria toe om daar ook mooimaaksessies te doen. Bespreek jou plek nou by info@glamourmakeovers.co.za